b'\n_START_ARTICLE_\nPleiestiftelsen for spedalske nr.1\n_START_PARAGRAPH_\nPleiestiftelsen eller Pleiestiftelsen for spedalske nr. 1 ligger i Kalfarveien 31 i Bergen. Bygningen ble bygget som sykehus for spedalske og var en av Norges st\xc3\xb8rste trebygninger. Pleiestiftelsen ble tegnet av stadskondukt\xc3\xb8r Hans Hansen Kaas og oppf\xc3\xb8rt i sveitserstil i 1857.\n_START_SECTION_\nSykehuset\n_START_PARAGRAPH_\nSykehuset hadde opprinnelig plass for 280 pasienter fordelt p\xc3\xa5 40 sjumannsrom. Sykehuset hadde to fl\xc3\xb8yer, en for menn og en for kvinner. P\xc3\xa5 sykehuset var det arbeidsstuer, spiserom og et sentralt plassert kapell som er kronet et kvadratisk, diagonalstilt t\xc3\xa5rn. Sykehuset fikk mye oppmerksomhet og var et av de mest moderne i sin tid. Tegninger av bygningen ble ogs\xc3\xa5 sendt verden rundt som eksempel p\xc3\xa5 en moderne sykehusbygging. Benevnelsen Pleiestiftelsen for spedalske nr. 1 har sin bakgrunn i at man \xc3\xb8nsket \xc3\xa5 etablere tre statlige pleiestiftelser for spedalske. Pleiestiftelsen for spedalske nr. 2 og 3 var tenkt lagt til Reknes pleiestiftelse ved Molde og Reitgjerdets pleiestiftelse ved Trondheim, begge etablert i 1861. Disse ble aldri gjennomf\xc3\xb8rt.\n_START_SECTION_\nHansens sykdom\n_START_PARAGRAPH_\nBergen hadde med det gamle St. J\xc3\xb8rgen hospital og Lungegaardshospitalet fra 1849, v\xc3\xa6rt midtpunktet for det vitenskapelige arbeidet med leprasykdommen. Pleiestiftelsen var ledet av overlege Daniel Cornelius Danielssen som hadde v\xc3\xa6rt tilsatt ved St. J\xc3\xb8rgen i 1840 og dets leder fra 1843. Det var ogs\xc3\xa5 stedet hvor Gerhard Armauer Hansen drev sin medisinske forskning. Den 28. februar 1873 skal han for f\xc3\xb8rste gang ha observert lepra-basillen. Funnet ble publiserte i \xc2\xabForel\xc3\xb8bige Bidrag til Spedalskhetens Karakteristik\xc2\xbb i 1874. P\xc3\xa5 tross av at Pleiestiftelsen har gjennomg\xc3\xa5tt en rekke st\xc3\xb8rre og mindre endringer gjennom tidene, er Hansens laboratorium og kontor er bevart slik han forlot det. \xc2\xabArmauer Hansens minnerom\xc2\xbb ligger i bygningens sydfl\xc3\xb8y.\n_START_SECTION_\nMedisinsk f\xc3\xb8dselsregister\n_START_PARAGRAPH_\nSiden 2002 har Medisinsk f\xc3\xb8dselsregister ved Universitetet i Bergen v\xc3\xa6rt leietaker i bygningen. F\xc3\xb8dselsregisteret forvalter ogs\xc3\xa5 det norske lepraregisteret, som er en del av Lepraarkivene i Bergen.\n_START_SECTION_\nBygningen\n_START_PARAGRAPH_\nKalfarveien 31 eies og forvaltes av Entra eiendom. _NEWLINE_Bygningen er oppf\xc3\xb8rt som en to etasjers, H-formet trebygning med en grunnflate p\xc3\xa5 1249 kvadratmeter fordelt p\xc3\xa5 to etasjer. Bygningen ble fullstendig rehabilitert i 1991. Den st\xc3\xb8rste leietagerne i bygget er Universitetet i Bergen. Den 25. juni 2013 fattet Riksantikvaren vedtak om fredning ved forskrift av eiendommen.'